# KULTTUURIAVUSTUKSET, HAKIJAN OPAS

Haapajärven kaupungin kulttuuripalvelut myöntää vuosittain avustuksia haapajärvisen kulttuuritoiminnan tukemiseen. Avustukset ovat:

1. Yleisavustus
2. Kohdeavustus
3. Kulttuuripalkinto.

## HAKUMENETTELY

Haapajärven kaupungin kulttuuripalvelut julistaa avustukset haettavaksi julkisella ilmoituksella yhdessä nuoriso- ja liikuntapalveluiden avustusten kanssa. Hakuilmoitus julkaistaan sanomalehdessä, kaupungin internet-sivuilla, kaupungin Facebook-sivuilla ja kaupungintalon, kirjasto - kulttuuritalon sekä uimahallin Info-Tv -näytöillä.

Haku tapahtuu edellisen vuoden lokakuussa, 1.10–31.10. Avustusta myönnetään seuraavan kalenterivuoden toimintaan.

Avustusta haetaan sähköisellä hakukaavakkeella akkuna.fi -palvelussa. Hakijat saavat tarvitessaan apua lomakkeen täyttämiseen Haapajärven kirjastosta. Lisätietoja kulttuuriavustuksista antaa kulttuurituottaja puh. 044 4456 201.

Puutteellisesti täytettyjä tai myöhästyneenä saapuneita sekä muille kuin kulttuuripalveluille osoitettuja avustushakemukia ei huomioida.

## YLEISEHDOT

Avustusta saaneilta edellytetään, että tiedotuksessa, markkinoinnissa, toimintakertomuksessa tms. ilmoitetaan, että hakija on saanut Haapajärven kaupungin kulttuuripalveluilta avustusta.

## JAKOPERUSTEET

Kunnan kulttuuritoiminnalla tarkoitetaan toimintaa, jolla kunta edistää kulttuurin ja taiteen tekemistä, harrastamista, saatavuutta ja käyttöä sekä taide- ja kulttuurikasvatusta ja kulttuuriperintöä. (Laki kuntien kulttuuritoiminnasta 166/2019)

Hakijan kotipaikka on Haapajärvi.

Avustettavan toiminnan tulee kohdistua paikalliseen kulttuuritoiminnan ja taiteen harjoittamiseen ja harrastamiseen, kulttuuripalvelujen tarjontaan, saatavuuteen, saavutettavuuteen ja käyttöön, kulttuurikasvatukseen, kotiseututyöhön tai paikallisen kulttuuriperinteen vaalimiseen ja edistämiseen.

Avustustoiminta on aina harkinnanvaraista. Avustuksia myönnettäessä otetaan huomioon avustuksen tarve, toiminnan laatu ja laajapohjaisuus sekä hakijan muualta saama tuki.

***Mihin avustusta ei voi myöntää***

* kaluston hankintaan (ei koske soittimia)
* Haapajärven kaupunkikonserniin kuuluville yksiköille
* alkoholi-, elintarvike- ja ruokailukustannuksiin
* matka- ja majoituskustannuksiin
* hankkeisiin, joiden pääasiallinen tarkoitus on voiton tuottaminen, mainonta tai muu liiketaloudellinen toiminta
* kohdeavustuksia ei myönnetä tilaisuuksiin tai hankkeisiin, joilla pääsääntöisesti on puoluepoliittinen tai uskonnollinen tarkoitus
* taiteen perusopetuksen tai ammatillisten opintojen opintokustannuksiin
* edellisenä vuonna toteutuneisiin tapahtumiin tai kuluihin.

## AVUSTUKSEN MAKSAMINEN JA SELVITYS KÄYTÖSTÄ

Allekirjoittaessaan hakemuksen hakija sitoutuu noudattamaan yleisehtoja ja suorittamaan kaupungille takaisin maksetun avustuksen, mikäli hakija rikkoo avustusehtoja.

Avustuksen saajalle ilmoitetaan päätöksestä kirjeitse tai pöytäkirjaotteella. Avustus suoritetaan saajan tilille sen jälkeen, kun kulttuuripalveluille on esitetty hyväksyttäviin tositejäljennöksiin perustuva tiliselvitys avustuksen kohteena olevan toiminnan, tapahtuman tai hankinnan toteutumisesta.

## 1. YLEISAVUSTUS

Yleissavustus myönnetään rekisteröidylle yhdistykselle vuosittain toistuville tapahtumille tai toimintaan, joka on kaupungin kulttuurielämälle merkittävää.

Hakemukseen tulevat liitteet:

* toimintasuunnitelma ja talousarvio käyttövuodelle (hakuvaiheessa)
* edellisen vuoden toimintakertomus (toimitettava heti sen valmistuttua)
* tilinpäätös ja tilintarkastajien lausunto (toimitettava heti sen valmistuttua)

## 2. KOHDEAVUSTUS

Kohdeavustus myönnetään haapajärvisille yhdistyksille, yksityisille taiteen harjoittajille ja harrastajille sekä ryhmille, jotka edistävät ja harjoittavat kulttuuritoimintaa Haapajärvellä. Avustus myönnetään kulttuuri- ja taidetapahtumien järjestämiseen sekä muihin kulttuuritoiminnaksi katsottaviin hankkeisiin kuten konsertit, teatteriesitykset, koulutus, kurssit, projektit ja produktiot, näyttelytoiminta, julkaisu- ja kartoitustoiminta, kotiseututyö sekä paikallisen kulttuuriympäristön suojelu.

Avustusta myönnetään ensisijaisesti tapahtumien ja muiden hankkeiden toteuttamiseen, joihin kuntalaisten osallistumista ei ole rajoitettu jäsenyyden, kutsun tai muun näihin verrattavissa olevan seikan perusteella.

Avustushakemukseen tulevat liitteet:

Yhdistykset:

* toimintasuunnitelma ja talousarvio käyttövuodelle (hakuvaiheessa)
* edellisen vuoden toimintakertomus (toimitettava heti sen valmistuttua)
* tilinpäätös ja tilintarkastajien lausunto (toimitettava heti sen valmistuttua)

Ryhmät ja yksityiset henkilöt:

* ansioluettelo (t) (CV)
* toiminta- tai työsuunnitelma
* muu, hakijan tarpeelliseksi katsoma liite

## 3. KULTTUURIPALKINTO

Kulttuuripalkinto myönnetään henkilölle tai yhteisölle merkittävästä kulttuuriteosta. Palkinto voidaan myöntää myös kannustukseksi nuorelle taiteenharjoittajalle. Palkinnon voi saada vain yhden kerran. Palkinnon myöntämisestä ja sen suuruudesta päättää Haapajärven kaupungin sivistyslautakunta ilman hakemusta vuosittain.